El 17 d'abril de 2019 el Piribus va arribar a Olot, primera parada catalana d'un recorregut de més de 6.000 quilòmetres per la serralada pirinenca.
Al llarg de dos anys s'aturarà a 32 punts repartits entre Catalunya, Andorra, Aragó, Navarro i França.
El Piribus és un semiremolc de 13,5 m de longitud amb un interior accessible de 72 m 2 equipat amb una exposició itinerant a bord titulada "Un viatge al cor dels Pirineus", que pretén donar a conèixer el patrimoni natural i cultural de la serralada pirinenca.
La mostra es divideix en quatre espais (roques, paisatge, natura i humans) dissenyats amb una museografia innovadora que busca generar curiositat i participació.
Cada espai està presidit per un tòtem, de forma similar però color i textura diferent, que planteja preguntes i guia el recorregut.
L'exposició es basa en imatges i instal·lacions tridimensionals que ofereixen múltiples experiències sensorials i interactives, i la riquesa lingüística dels Pirineus també es plasma en els materials escrits i audibles, disponibles en les cinc llengües que s'hi parlen: català, occità-aranès, basc, francès i castellà.
A cada parada s'ha elaborat un programa d'activitats específic amb entitats coneixedores del territori per trobar, descobrir i qüestionar l'ADN dels Pirineus durant 13 dies.
Les activitats inclouen caminades de descobriment, tallers creatius, conferències, creacions artístiques, trobades, reculls de testimonis, fotos, receptes o llegendes, així com la visita guiada a l'exposició.
Les característiques del programa es personalitzen segons cada territori i els seus resultats variaran segons la naturalesa dels actors implicats i la intensitat de la mobilització ciutadana.
L'objectiu comú, no obstant això, és estimular una mirada cap a la serralada i recollir la matèria que constitueix el patrimoni genuí dels Pirineus.
L'exposició es dirigeix al públic local, als centres educatius, a les associacions i al públic turista.
Els materials que es recullin durant els dos anys d'itinerari es publicaran posteriorment en diversos formats per fer un retorn als territoris que hi hauran participat.
L'exposició interactiva es va presentar a Ripoll el 29 de març de 2019 i va iniciar el seu recorregut pel Pirineu a Tudela l'1 d'abril.
Els deu punts de parada catalans seran Olot (del 17 al 28 d'abril), Figueres (de l'1 al 12 de maig), la Seu d'Urgell (del 15 al 29 de juliol), Esterri d'Àneu (del 29 de juliol al 12 d'agost), el Pont de Suert (del 12 al 26 d'agost), Sort (del 26 d'agost al 9 de setembre), Vielha (del 23 de setembre al 6 d'octubre), Berga (del 21 d'octubre al 4 de novembre) i Puigcerdà (del 18 de novembre al 2 de desembre).
Per compensar les tones de CO 2 generades pels desplaçaments de l'exposició s'han previst accions de restauració de pastures d'alta muntanya al Pirineu i de reforestació a l'Amazònia.
Aquesta exposició destaca per l'originalitat del format i el caràcter innovador dels continguts, que busquen difondre coneixement, generar consciència i augmentar el sentiment de pertinença i la identitat pirinenca.
La xarxa de persones, llocs i dinàmiques com a quintaessencia de l'ADN, l'ADN com a essència del patrimoni natural i cultural comú.
La mostra està organitzada en el marc del projecte europeu ADN Pirineus, que és un projecte de valorització del patrimoni pirinenc i de cooperació de la xarxa Pirineus Vius ( www.repv.com ).
Aquesta xarxa transfronterera aglutina 60 membres i vol ser una plataforma de reforç de la identitat pirinenca i de promoció d'aquesta consciència comuna.
Les sis entitats de la xarxa que han impulsat el projecte són: la Ligue de Protection des Oiseaux (com a cap de fila i representant de França), la Generalitat de Catalunya i la Fundació Catalunya la Pedrera (com a representants de CATALUNYA), L'Institut d'Estudis Andorrans CENMA (com a representant d'Andorra), la Sociedad Española de Ornitología (com a representant de la regió aragonesa) i NIK-GAN Gestión Ambiental de Navarra (coma representant navarresa).
La resta de membres també hi participen activament col·laborant en les cinc accions que comprèn en projecte:
El projecte s'estén des del 4 de desembre de 2017 fins el 3 de desembre de 2010 i està finançat per fons FEDER en un 65%.
El pressupost total és de 1.634.981 €, dels quals 310.472 € corresponen a Catalunya.
Redactat per: Anna Estella, Núria Capdevila i Júlia Rubert Tayà
Per saber-ne més: Anna Estella i Núria Capdevila
Creació del sistema d'informació ambiental de Catalunya
Metodologies per a la incorporació de la sostenibilitat en la pràctica docent